As Roger speel, wil hy wenRoger Federer. Foto: Twitter. Roger Federer is nog op die herstelpad ná sy knieoperasie en hy sal na alle waarskynlikheid die Australiese Ope in Melbourne misloop. Maar die 40-jarige Switserse tennislegende is nog net so honger soos altyd om toernooie te wen – selfs al speel die lyf nie meer so goed saam nie. “Soos wat ek vir Roger ken, sal hy op sy beste wil wees en speel om te wen,” het Ivan Ljubicic (afrigter) gesê. Volgens Ljubicic sal dit dom wees as Federer nou die herstelproses probeer afjaag. “Ek dink nie sy deelname aan die Australiese Ope is ’n wesenlike doelwit nie. Hy sal egter dinge stap vir stap wil benader – hy is 40 jaar oud en hy moet geduldig wees.” Federer het ook vroeër gesê dat hy deesdae sukkel om sy planne op die baan uit te voer. “Ek moet ongetwyfeld harder in wedstryde werk. Ek het baie idees op die baan, maar ek kan nie altyd meer doen wat ek wil nie,” het hy ná sy Wimbledon-nederlaag teen Hubert Hurkacz gesê. Intussen meen kenners ook dat sy gloriedae iets van die verlede kan wees. “Dalk sien ons hom vir oulaas op Wimbledon, wie weet? As hy nie Grand Slam-titels kan wen nie, gaan hy waarskynlik nie terugkom nie,” het Greg Rusedski, ’n voormalige Britse no. 1-speler, gesê.